Pasiūlymas TARYBOS SPRENDIMAS dėl pozicijos, kurios turėtų būti laikomasi Europos Sąjungos vardu septintajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus /* COM/2015/0137 final - 2015/0069 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2001 m. gegužės mėn. pagal Jungtinių Tautų aplinkos programą (JTAP) priimta Stokholmo konvencija dėl patvariųjų organinių teršalų (POT)[1]. Europos Sąjunga ir jos valstybės narės[2] yra Konvencijos[3] šalys, o Konvencijos nuostatos į ES teisę perkeltos 2004 m. balandžio 29 d. Europos Parlamento ir Tarybos reglamentu (EB) Nr. 850/2004 dėl patvariųjų organinių teršalų ir iš dalies keičiančiu Direktyvą 79/117/EEB[4] (toliau – POT reglamentas). Bendras Stokholmo konvencijos tikslas – apsaugoti žmonių sveikatą ir aplinką nuo POT poveikio. Konkrečiai išskirtas atsargumo principas, įtvirtintas 1992 m. Rio de Žaneiro deklaracijos dėl aplinkos ir plėtros 15 principu. Šis principas įgyvendintas Konvencijos 8 straipsniu, kuriame nustatytos papildomų cheminių medžiagų įtraukimo į Konvencijos priedus taisyklės. 2015 m. gegužės mėn. vyksiančioje septintojoje šalių konferencijoje (COP7) turėtų būti priimti trys sprendimai: polichlorintuosius naftalenus (PCN) ir heksachlorbutadieną (HCBD) įrašyti į A priedą (panaikinimas) bei C priedą (netikslinis susidarymas) ir pentachlorfenolį (PCP) įrašyti į A priedą. Visas tris medžiagas 2011 m. pasiūlė ES. Be to, COP7 bus svarstoma, ar perfluoroktansulfonrūgščiai ir jos dariniams (PFOS) ir toliau turi būti taikomos specifinės išimtys ir priimtini tikslai. Minėtų trijų naujų medžiagų gamyba, tiekimas rinkai, naudojimas ir netikslinis susidarymas Sąjungoje jau yra nutraukti arba smarkiai apriboti, tačiau negalima atmesti galimybės, kad jos vis dar gaminamos, tiekiamos rinkai, naudojamos ir (arba) dideli jų kiekiai netikslingai išmetami į į aplinką kitose šalyse. Kadangi šios cheminės medžiagos gali būti toli pernešamos aplinkoje, priemonių, kurių imamasi nacionaliniu ar Sąjungos mastu, nepakanka, kad būtų užtikrinta aukšto lygio aplinkos ir žmonių sveikatos apsauga, todėl reikia imtis tarptautinių veiksmų. POTKK rekomendacijos Patvariųjų organinių teršalų kontrolės komitetas (POTKK) savo devintajame posėdyje priėmė heksachlorbutadieno (HCBD) rizikos valdymo vertinimą. Šiame rizikos valdymo vertinime, be kita ko, daroma išvada, kad: – remiantis turimais duomenimis, šiuo metu HCBD nėra tikslingai gaminamas ar naudojamas, todėl svarbu užtikrinti, kad jis nebūtų pradėtas vėl naudoti, ir valdyti su jo netiksliniu išleidimu susijusią riziką; – HCBD susidaro kaip netikslinis šalutinis pramonės gamybos procesų (visų pirma kitų chlorintųjų angliavandenilių ir magnio gamybos) produktas. Priemonės, padedančios labai sumažinti šios medžiagos išleidimą gamybos procese, yra žinomos ir jau taikomos Stokholmo konvencijos šalyse; – HCBD netikslingai susidaro vykstant degimo ir kitiems šiluminiams procesams ir pramoniniams procesams. Vykstant šiems procesams netikslingai išleidžiamų POT kiekio mažinimo priemonės padės dar labiau sumažinti išleidžiamo HCBD kiekį. HCBD monitoringas gali papildomai kainuoti. HCBD išsiskiria iš buvusių sąvartynų, tačiau nežinoma, kokiu mastu. Tačiau yra kontrolės priemonių, kuriomis tokį išleidimą galima sumažinti iki minimumo. POTKK savo devintajame posėdyje 2013 m. spalio mėn. rekomendavo HCBD įrašyti į Konvencijos A ir C priedus be jokių išimčių. Polichlorintųjų naftalenų (PCN) rizikos valdymo vertinime, be kita ko, daroma išvada, kad: – remiantis turimais duomenimis, šiuo metu PCN nėra tikslingai gaminami ar naudojami, tačiau svarbu riboti galimas likusias jų naudojimo paskirtis ir užtikrinti, kad jie nebūtų pradėti vėl naudoti; – PCN netikslingai susidaro vykdant aukštos temperatūros pramoninius procesus (ypač deginant atliekas, taip pat vykdant kitus procesus, kurių metu susidaro policholrintieji dibenzo-p-dioksinai/polichlorintieji dibenzofuranai (PCDD/PCDF)). Išleidžiamo PCDD/PCDF kiekio mažinimo priemonės taip pat padės sumažinti išleidžiamų PCN kiekį. PCN monitoringas gali papildomai kainuoti; – PCN išsiskiria iš sąvartynų ir sukauptų senų prietaisų atsargų, tačiau nežinoma, kokiu mastu. Sukauptų PCB atsargų mažinimo priemonės taip pat padės veiksmingai sumažinti iš šių atsargų išsiskiriančių PCN kiekį. POTKK savo devintajame posėdyje 2013 m. spalio mėn. rekomendavo PCN įrašyti į Konvencijos A ir C priedus be jokių išimčių. 2014 m. spalio mėn. vykusiame dešimtajame posėdyje POTKK priėmė pentachlorfenolio, jo druskų ir esterių (PCP) rizikos valdymo vertinimą. Šiame rizikos valdymo vertinime, be kita ko, daroma išvada, kad: – PCP gamyba turėtų būti ribojama ir vienintelė išimtis turėtų būti padaryta dėl pramoninio medienos konservavimo leidžiant PCP apdoroti elektros stulpus ir skersinius. 2014 m. spalio mėn. vykusiame dešimtajame posėdyje POTKK nusprendė rekomenduoti PCP įrašyti į Konvencijos A priedą, nustatant specifinę išimtį, kuria leidžiama PCP gaminti ir naudoti elektros stulpams ir skersiniams apdoroti. Pagal Konvencijos 8 straipsnio 9 dalį POTKK pateikė šias rekomendacijas COP apsvarstyti 2015 m. gegužės mėn. posėdyje. POTKK taip pat priėmė rekomendacijų dėl atvirose sistemose naudojimų PFOS pakaitalų. Gauta informacijos apie galimybes įsigyti saugesnių PFOS pakaitalų šioms paskirtims: kilimams, odai ir drabužiams, tekstilės gaminiams ir apmušalams, dangoms ir dangų priedams, insekticidams, skirtiems Pietų Amerikos ugninėms skruzdėlėms ir termitams naikinti, vabzdžių masalui, skirtam lapgraužių skruzdėlių (Atta spp. ir Acromyrmex spp.) kontrolei, taip pat apie šių pakaitalų efektyvumą. Be to, POTKK ragina šalis PFOS naudojimą kietosiose metalų dangose (kuris šiuo metu leidžiamas pagal Konvencijoje numatytą specifinę išimtį) apriboti leidžiant naudoti šią medžiagą tokia paskirtimi tik uždarojo ciklo sistemose. Pagal Konvenciją minėtas naudojimas laikomas priimtinu tikslu. HCBD ir ES teisė Pagal Vandens pagrindų direktyvą (2000/60/EB)[5] HCBD yra prioritetinė kenksminga medžiaga. Be to, HCBD yra įrašytas į JTEEK tolimų tarpvalstybinių oro teršalų pernašų konvencijos (CLRTAP) protokolą dėl POT, taigi šalys turi nutraukti jo gamybą ir naudojimą. ES teisėje šis draudimas įgyvendintas 2012 m. birželio 19 d. Komisijos reglamentu (ES) Nr. 519/2012, kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų[6] I priedas. Vis dėlto, išlieka atliekų ir užterštos žemės problema, taip pat reikėtų apsvarstyti, kokiomis priemonėmis užtikrinti, kad HCBD nebūtų vėl pradėtas naudoti. Nors HCBD gamyba Europoje yra nutraukta, jis vis tiek gali netikslingai susidaryti vykdant tam tikrą pramonės veiklą. Jei vykdant tokią veiklą pasiekiamos tam tikros Direktyvoje dėl pramoninių išmetamų teršalų (PIT, 2010/75/ES[7]) nustatytos ribos, reikalaujama taikyti geriausius prieinamus gamybos būdus (GPGB), kad šių teršalų būtų išmetama mažiau arba jų visai nebūtų išmetama ir kartu būtų sumažinamas poveikis aplinkai arba jo apskritai nebūtų. Norint eksploatuoti pramonės įrenginį reikia gauti valstybės narės kompetentingos institucijos leidimą. Šiuose leidimuose turi būti nurodytos PIT direktyvos II priede išvardytų išmetamųjų teršalų ir kitų medžiagų, kurių didelis kiekis gali būti išmetamas iš atitinkamo įrenginio, ribinės vertės, kurios nustatomos atsižvelgiant į teršalų savybes ir jų galimybes pernešti taršą iš vienos terpės į kitą. PCN ir ES teisė PCN yra įrašyti į CLRTAP protokolą dėl POT, taigi šalys turi nutraukti jų gamybą ir naudojimą. Komisijos reglamentu (ES) Nr. 519/2012 PCN draudžiama gaminti ir naudoti ES. Didžiausiu dabartiniu jų šaltiniu laikomas netikslinis susidarymas deginant (visų pirma atliekas). Nors PCN gamyba Europoje yra nutraukta, jie vis tiek gali netikslingai susidaryti vykdant tam tikrą pramonės veiklą. Jei vykdant tokią veiklą pasiekiamos tam tikros Direktyvoje dėl pramoninių išmetamų teršalų (PIT, 2010/75/ES) nustatytos ribos, privaloma taikyti geriausius prieinamus gamybos būdus (GPGB), kad šių teršalų būtų išmetama mažiau arba jų visai nebūtų išmetama ir kartu būtų sumažinamas poveikis aplinkai arba jo apskritai nebūtų. Norint eksploatuoti pramonės įrenginį reikia gauti valstybės narės kompetentingos institucijos leidimą. Šiuose leidimuose turi būti nurodytos PIT direktyvos II priede išvardytų išmetamųjų teršalų ir kitų medžiagų, kurių didelis kiekis gali būti išmetamas iš atitinkamo įrenginio, ribinės vertės, kurios nustatomos atsižvelgiant į teršalų savybes ir jų galimybes pernešti taršą iš vienos terpės į kitą. PCP ir ES teisė Reglamento (EB) Nr. 1907/2006 (REACH)[8] XVII priedo 22 įrašu pentachlorfenolį draudžiama teikti rinkai ir naudoti kaip medžiagą, kaip kitų medžiagų sudedamąją dalį arba mišiniuose, jei jo koncentracija yra 0,1 proc. masės arba didesnė. Be to, Reglamentu (EB) Nr. 1107/2009[9] ir Reglamentu (ES) Nr. 528/2012[10] atitinkamai PCP draudžiama tiekti rinkai ir naudoti kaip augalų apsaugos produktą ir kaip biocidinį produktą. Veiksmai, kurių imtasi po COP7 sprendimų Siekiant užtikrinti, kad tarptautiniai įsipareigojimai būtų atitinkamai įgyvendinti ES teisėje[11], į Stokholmo konvencijos A, B ir (arba) C priedus įrašytos medžiagos turi būti įrašytos ir į POT reglamentą. HCBD ir PCN į POT reglamento I priedą įrašyti 2012 m. Medžiagas įrašius į Stokholmo konvencijos C priedą, jas reikės įrašyti ir į reglamento III priedą. PCP įrašius į Stokholmo konvencijos A priedą, jis turės būti įrašytas į POT reglamento I priedą. Kadangi dėl to šios medžiagos įrašas REACH reglamento XVII priede taps nebereikalingas, bus inicijuotas jo išbraukimas iš to priedo. PFOS ir ES teisė 2009 m. gegužės mėn. vykusiame ketvirtajame Stokholmo konvencijos šalių konferencijos posėdyje susitarta PFOS ir jos darinius įrašyti į Konvencijos B priedą, kartu nustatant specifines išimtis ir priimtinus tikslus. Įgyvendinamieji ES teisės aktai yra griežtesni negu Stokholmo konvencija, nes juose nėra išimčių ir priimtinų tikslų – jie ES jau uždrausti pagal REACH. Taip pasielgta laikantis pagrindinio principo – nemažinti bendro ES aplinkos apsaugos lygio. Naujų POT įtraukimo į Konvencijos priedus ir tų priedų keitimo procedūra Pagal Konvencijos 8 straipsnį Konvencijos šalys sekretoriatui gali teikti pasiūlymus įtraukti cheminę medžiagą į A, B ir (arba) C priedus. Pasiūlymą turi išnagrinėti Patvariųjų organinių teršalų kontrolės komitetas (POTKK). Jei išnagrinėjęs pasiūlymą POTKK nusprendžia, kad aplinkoje toli pernešama cheminė medžiaga gali padaryti tokį didelį neigiamą poveikį žmonių sveikatai ir (arba) aplinkai, dėl kurio prireiktų imtis visuotinių veiksmų, pasiūlymas svarstomas toliau ir rengiamas rizikos valdymo įvertinimas, įskaitant galimų kontrolės priemonių analizę. Tuo remdamasis POTKK teikia rekomendaciją, ar Konvencijos šalių konferencija (COP) turėtų svarstyti cheminės medžiagos įtraukimą į A, B ir (arba) C priedus. Galutinį sprendimą priima COP. ES atveju A, B ir (arba) C priedo pakeitimai įsigalioja po metų nuo dienos, kurią depozitaras praneša, kad COP juos priėmė. POTKK rekomendacijos ir ES teisė Jei 2015 m. gegužės mėn. COP laikysis POTKK rekomendacijos, tarptautiniu mastu bus uždrausta gaminti, teikti rinkai, importuoti, eksportuoti ir naudoti PCN, HCBD ir PCP, išskyrus PCP gamybą ir naudojimą elektros stulpams ir jų skersiniams apdoroti. HCBD ir PCN įrašius į Konvencijos A bei C priedus ir PCP įrašius į Konvencijos A priedą, reikės iš dalies pakeisti POT reglamentą. Reglamento 14 straipsnio 1 dalyje numatyta, kad į Konvenciją įtraukus chemines medžiagas, reglamento priedų pakeitimus galima atlikti laikantis komiteto procedūrų, nustatytų Sprendimo 1999/468/EB[12] 5a straipsnyje, ir atsižvelgiant į Reglamento (ES) Nr. 182/2011[13] 10 ir 11 straipsnius. PFOS ir jos dariniams taikomų specifinių išimčių, išvardytų POTKK ataskaitoje, išbraukimas neturės jokio poveikio ES teisei, nes tos išimtys arba nebuvo įgyvendintos POT reglamentuose, arba jų galiojimas yra jau pasibaigęs. Vienintelė šio atvejo išimtis – leidimas išimties tvarka naudoti PFOS kietosiose metalų dangose atvirose sistemose. Dabar ši išimtis numatyta POT reglamente, leidžiant PFOS naudoti kaip drėkinimo medžiagą kontroliuojamose galvanizavimo sistemose. Tačiau ši POT reglamente numatyta išimtis baigia galioti 2015 m. rugpjūčio 26 d. ES pozicija Atsižvelgdama į visa tai, kas išdėstyta pirmiau, septintajame Stokholmo konvencijos šalių konferencijos posėdyje Europos Sąjunga turėtų pritarti PCN ir HCBD įrašymui į Konvencijos A bei C priedus ir PCP įrašymui į A priedą. Kadangi PCP Europos Sąjungoje jau yra draudžiamas, specifinė išimtis dėl šios medžiagos gamybos ir naudojimo elektros stulpams ir jų skersiniams apdoroti yra nereikalinga, tačiau siekiant bendro kompromiso jai galima pritarti. Be to, Europos Sąjunga turėtų pritarti su PFOS ir jos dariniais susijusių priimtinų tikslų ir specifinių išimčių, įskaitant išimtį, kuria leidžiama šias medžiagas naudoti kaip drėkinimo medžiagas kontroliuojamose galvanizavimo sistemose, išbraukimui, nes išimties išbraukimas įsigaliotų vėliau negu 2015 m. rugpjūčio mėn., kai ši išimtis baigs galioti ES. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Kadangi PCN ir HCBD jau įrašyti į POT reglamentą (EB) Nr. 850/2004, manoma, kad tolesnės konsultacijos nereikalingos. Kadangi PCP yra įrašyta į Reglamento (EB) Nr. 1907/2006 (REACH) XVII priedą ir nepatvirtinta pagal Reglamentą (EB) Nr. 1107/2009 bei Reglamentą (ES) Nr. 528/2012, šią medžiagą jau draudžiama tiekti rinkai ir naudoti ES, manoma, kad dėl jos tolesnės konsultacijos taip pat nereikalingos. POTKK atliekant vertinimą, su suinteresuotaisiais subjektais iš viso pasaulio vyko atviros konsultacijos dėl visų medžiagų, be to, suinteresuotieji subjektai galėjo dalyvauti POTKK svarstymuose. 3. TEISINIAI PASIŪLYMO ASPEKTAI Pasiūlymas pateikiamas kaip Tarybos sprendimas, kurio pagrindas yra SESV 192 straipsnio 1 dalis bei 218 straipsnio 9 dalis ir kuriuo nustatoma Stokholmo konvencijos dėl patvariųjų organinių teršalų septintajame šalių konferencijos posėdyje ES vardu priimtina pozicija dėl pasiūlymų iš dalies pakeisti A, B ir C priedus. SESV 218 straipsnio 9 dalis yra tinkamas teisinis pagrindas, nes teisės aktas, kurį COP7 raginama priimti, yra sprendimas, kuriuo iš dalies keičiamas Stokholmo konvencijos priedas, kuris turi teisinę galią. 2015/0069 (NLE) Pasiūlymas TARYBOS SPRENDIMAS dėl pozicijos, kurios turėtų būti laikomasi Europos Sąjungos vardu septintajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymų iš dalies pakeisti A, B ir C priedus EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 191 straipsnio 1 dalį kartu su 218 straipsnio 9 dalimi, kadangi: (1) Stokholmo konvencija dėl patvariųjų organinių teršalų (toliau – Konvencija) Europos bendrijos vardu patvirtinta 2004 m. spalio 14 d. Tarybos sprendimu 2006/507/EB[14]; (2) Konvencijos įpareigojimai Sąjungos teisėje įgyvendinti Europos Parlamento ir Tarybos reglamentu (EB) Nr. 850/2004[15]; (3) Sąjunga pabrėžia, kad, vadovaujantis atsargumo principu, į Konvencijos A, B ir (arba) C priedus būtina laipsniškai įtraukti naujas chemines medžiagas, atitinkančias priskyrimo prie patvariųjų organinių teršalų (POT) kriterijus, kad būtų įgyvendintas Konvencijos tikslas ir 2002 m. Johanesburgo pasauliniame aukščiausiojo lygio susitikime visų vyriausybių prisiimtas įsipareigojimas iki 2020 m. kuo labiau sumažinti neigiamą cheminių medžiagų poveikį; (4) pagal Konvencijos 22 straipsnį šalių konferencija (COP) gali priimti sprendimus, kuriais iš dalies keičiami Konvencijos A, B ir (arba) C priedai. Tokie sprendimai įsigalioja praėjus vieniems metams nuo dienos, kurią depozitaras praneša apie priedo pakeitimą, išskyrus toms Konvencijos šalims (toliau – šalys), kurios nusprendė pakeitimo nepriimti; (5) 2011 m. Sąjungai pasiūlius įtraukti pentachlorfenolį (PCP)[16], pagal Konvenciją įsteigtas Patvariųjų organinių teršalų kontrolės komitetas (POTKK) baigė svarstyti šią cheminę medžiagą. POTKK padarė išvadą, kad PCP atitinka Konvencijoje nustatytus įrašymo į jos A priedą kriterijus. Tikimasi, kad septintajame šalių konferencijos posėdyje bus priimtas sprendimas dėl PCP įrašymo į Konvencijos A priedą; (6) PCP tiekti rinkai ir naudoti draudžiama Europos Parlamento ir Tarybos reglamento (EB) Nr. 1907/2006[17] XVII priedo 22 įrašu. PCP draudžiama tiekti rinkai ir naudoti kaip augalų apsaugos produktą ir kaip biocidinį produktą atitinkamai Europos Parlamento ir Tarybos reglamentu (EB) Nr. 1107/2009[18] ir Europos Parlamento ir Tarybos reglamentu (ES) Nr. 528/2012[19]. Kadangi PCP gali būti toli pernešamas aplinkoje, ES piliečiams būtų naudingiau, kad šią medžiagą naudoti būtų laipsniškai atsisakyta visame pasaulyje, o ne tik ES; (7) POTKK rekomenduoja PCP įrašyti į Konvencijos sąrašą, nustatant specifinę išimtį, kuria leidžiama gaminti ir naudoti PCP elektros stulpams ir jų skersiniams. Sąjungai ši specifinė išimtis nereikalinga, tačiau COP7 posėdyje ji turėtų išimčiai pritarti, jei to reikia, kad PCP būtų įtrauktas; (8) 2011 m. Sąjungai pasiūlius įtraukti chlorintuosius naftalenus (PCN), POTKK padarė išvadą, kad PCN atitinka įrašymo į Konvencijos A ir C priedus kriterijus. Tikimasi, kad septintajame šalių konferencijos posėdyje bus priimtas sprendimas dėl PCN įrašymo į Konvencijos A ir C priedus; (9) PCN Sąjungoje negaminami, tačiau gali susidaryti netikslingai, visų pirma vykdant deginimo (dažniausiai atliekų) veiklą. Tokiai veiklai taikoma Europos Parlamento ir Tarybos direktyva 2010/75/ES[20], pagal kurią turi būti taikomos tam tikros išmetamųjų teršalų valdymo priemonės; (10) PCN tiekti rinkai ir naudoti ES draudžiama Reglamentu (EB) Nr. 850/2004 su pakeitimais, padarytais Komisijos reglamentu (ES) Nr. 519/2012[21]. Kadangi PCN gali būti toli pernešamas aplinkoje, ES piliečiams būtų naudingiau, kad šią medžiagą naudoti būtų laipsniškai atsisakyta visame pasaulyje, o ne tik Sąjungoje pagal Reglamentą (EB) Nr. 850/2004; (11) 2011 m. Europos Sąjungai pasiūlius įtraukti heksachlorbutadieną (HCBD), POTKK padarė išvadą, kad HCBD atitinka įrašymo į Konvencijos A ir C priedus kriterijus. Tikimasi, kad septintajame šalių konferencijos posėdyje bus priimtas sprendimas dėl HCBD įrašymo į Konvencijos A ir C priedus; (12) HCBD gamyba Europos Sąjungoje yra nutraukta, tačiau jis gali susidaryti netikslingai, vykdant tam tikrą pramonės veiklą. Tokiai veiklai taikoma Direktyva 2010/75/ES, pagal kurią turi būti taikomos tam tikros išmetamųjų teršalų valdymo priemonės; (13) HCBD tiekti rinkai ir naudoti ES draudžiama Reglamentu (EB) Nr. 850/2004 su pakeitimais, padarytais Komisijos reglamentu (ES) Nr. 519/2012. Kadangi HBCDD gali būti toli pernešamas aplinkoje, ES piliečiams būtų naudingiau, kad šią medžiagą naudoti būtų laipsniškai atsisakyta visame pasaulyje, o ne tik Sąjungoje pagal Reglamentą (EB) Nr. 850/2004; (14) perfluoroktansulfonrūgštis ir jos dariniai (PFOS) jau įrašyti į Konvencijos A priedą su keliomis specifinėmis išimtimis. Peržiūrėjęs šias išimtis, POTKK ragina šalis nustoti naudoti PFOS gaminant kilimus, odą ir drabužius, tekstilės gaminius ir apmušalus, dangas bei jų priedus ir insekticidus Pietų Amerikos ugninėms skruzdėlėms bei termitams naikinti. POTKK taip pat ragina šalis PFOS naudojimą kietosiose metalų dangose, kuris šiuo metu leidžiamas taikant specifinę išimtį, apriboti leidžiant šią medžiagą naudoti dengiant metalus kietosiomis dangomis tik uždarojo ciklo sistemose – tai šiuo metu pagal Konvenciją laikoma priimtinu tikslu. Be to, POTKK ragina šalis nustoti naudoti PFOS vabzdžių masalui, skirtam lapgraužių skruzdėlių (Atta spp. ir Acromyrmex spp.) kontrolei, – tai šiuo metu taip pat laikoma priimtinu tikslu; (15) Sąjunga turėtų pritarti POTKK siūlymui išbraukti PFOS ir jos dariniams taikomas specifines išimtis ir priimtinus tikslus, įskaitant išimtį, kuria leidžiama PFOS naudoti kaip drėkinimo medžiagą kontroliuojamose galvanizavimo sistemose, kuri įgyvendinta Sąjungoje Reglamentu (EB) Nr. 850/2004 su pakeitimais, padarytais Reglamentu (ES) Nr. 757/2010[22], ir kuri baigs galioti 2015 m. rugpjūčio 26 d., PRIĖMĖ ŠĮ SPRENDIMĄ: 1 straipsnis Pozicija, kurios turėtų laikytis Sąjunga septintajame Stokholmo konvencijos šalių konferencijos posėdyje, yra, laikantis Patvariųjų organinių teršalų kontrolės komiteto rekomendacijų[23], pritarti: – pentachlorfenolio (PCP)[24] įrašymui į Konvencijos A priedą. Jei reikia, Sąjunga gali pritarti specifinei išimčiai, kuria leidžiama gaminti ir naudoti PCP elektros stulpams ir jų skersiniams; – polichlorintųjų naftalenų (PCN)[25] įrašymui į Konvencijos A ir C priedus be jokių išimčių; – heksachlorbutadieno (HCBD) įrašymui į Konvencijos A ir C priedus be jokių išimčių; – šių išimčių ir priimtinų tikslų išbraukimui iš perfluoroktansulfonrūgščiai (PFOS) ir jos dariniams skirto įrašo Konvencijos B priede: kilimai, oda ir drabužiai, tekstilės gaminiai ir apmušalai, dangos ir dangų priedai, insekticidai Pietų Amerikos ugninėms skruzdėlėms ir termitams naikinti, vabzdžių masalas, skirtas lapgraužių skruzdėlių (Atta spp. ir Acromyrmex spp.) kontrolei; – šiuo metu pagal Konvenciją priimtinu tikslu laikomos specifinės išimties, kuria leidžiama naudoti PFOS kietosiose metalų dangose, išbraukimui, išskyrus metalų dengimą kietosiomis dangomis tik uždarojo ciklo sistemose. Atsižvelgdami į septintojo Stokholmo konvencijos šalių konferencijos posėdžio eigą, posėdyje dalyvaujantys Sąjungos atstovai gali, derindami vietoje, susitarti dėl šios pozicijos koregavimo, be tolesnio Tarybos sprendimo. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] http://www.pops.int/documents/convtext/convtext_en.pdf. [2] Dvi ES valstybės narės (Italija ir Malta) Konvencijos dar neratifikavo. [3] OL L 209, 2006 7 31, p. 1. [4] OL L 158, 2004 4 30, p. 7. [5] OL L 327, 2000 12 22, p. 1. [6] OL L 159, 2012 6 20, p. 1. [7] OL L 334, 2010 12 17, p. 17. [8] OL L 396, 2006 12 30, p. 1. [9] OL L 309, 2009 11 24, p. 1. [10] OL L 167, 2012 6 27, p. 1. [11] Tas pats pasakytina apie chemines medžiagas, įtrauktas į JT EEK protokolo dėl POT I, II ir (arba) III priedus. [12] 1999 m. birželio 28 d. Tarybos sprendimas 1999/468/EB, nustatantis Komisijos naudojimosi jai suteiktais įgyvendinimo įgaliojimais tvarką, OL L 184, 1999 7 17, p. 23. [13] 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai, OL L 55, 2011 2 28, p. 13. [14] 2004 m. spalio 14 d. Tarybos sprendimas dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 3). [15] 2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7). [16] Nominacija UNEP/POPS/POPRC-7/4. [17] 2006 m. gruodžio 18d. Europos Parlamento ir Tarybos reglamentas (EB) Nr.1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr.793/93, Komisijos reglamentą (EB) Nr.1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p.1). [18] 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1). [19] 2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 06 27, p. 1). [20] 2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17). [21] 2012 m. birželio 19 d. Komisijos reglamentas (ES) Nr. 519/2012, kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas, OL L 159, 2012 6 20, p. 1. [22] Komisijos reglamentas (ES) Nr. 757/2010, OL L 223/29 2010 8 25, kuriuo iš dalies keičiami Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I ir III priedai. [23] Sprendimai POTKK-10/1, POTKK-9/1, POTKK-9/2, [24] Pentachlorfenolis, jo druskos ir esteriai. [25] dichlorintieji naftalenai, trichlorintieji naftalenai, tetrachlorintieji naftalenai, pentachlorintieji naftalenai, heksachlorintieji naftalenai, heptachlorintieji naftalenai ir oktachlorintasis naftalenas, pavieniai arba kaip chlorintųjų naftalenų sudedamosios dalys.